Imtella' Diċembru 8, 2021 - Aġġornata 8 Ta' Diċembru, 2021 1:20pm Qorti fl-Istati Uniti tat dritt lill-allegat fundatur tal-Bitcoin, Craig Wright, biex iżomm għalih 1.1 miljun Bitcoin, li għandhom valur ta' $54 biljun. Dan wara li l-familja ta' Dave Kleiman, li miet tmien snin ilu, qalu li huma intitolati għal nofs l-assi ta' Wright, għaliex Kleiman kien ħadem ma' Wright biex it-tnejn flimkien ħolqu l-Bitcoin. L-invenzjoni ta' din il-cryptocurreny fl-2008 kienet deskritta f'Whitepaper li nħarġet taħt l-isem fittizju ta' Satoshi Nakamoto. Wright jisħaq li huwa Nakamoto, iżda din id-dikjarazzjoni ġiet ikkontestata. Il-Qorti fil-kawża ċivili li nfetħet f'Miami ma sabitx lil Wright ħati għal ħafna mill-akkużi, iżda ddikjarat li dan għandu jagħti kumpens ta' $100 miljun lill-familjari ta' Kleiman fuq ksur tal-proprjetà intelletwali.